ไฟแนนซ์ทูเดย์
ปัญหาความขัดแย้งธนาคารออมสิน ยังเละเป็นต้มจับฉ่ายซี่โครงไก่
28 มิ.ย. 2555

ปัญหาความขัดแย้งธนาคารออมสิน ยังเละเป็นต้มจับฉ่ายซี่โครงไก่ 
ล่าสุดมีคนไปร้องคณะกรรมการป้องกันและปราบปรามการทุจริตแห่งชาติ (ป.ป.ช.) ให้การประชุมลับคณะกรรมการเมื่อวันที่ 22 มิ.ย.ที่ผ่านมาไม่ชอบ เพราะปรากฏว่าในห้องประชุมมีบุคคลอื่นที่ไม่ใช่คณะกรรมการร่วมอยู่ด้วยหลายคน
...ที่สำคัญบุคคลที่ไม่ใช่กรรมการ ปรากฏว่าเป็นตำรวจนอกเครื่องแบบ แต่แปลงกายมาสวมใส่ชุดพนักงานธนาคารออมสิน เข้าไปบันทึกถ่ายภาพคณะกรรมการระหว่างการประชุม โดยเฉพาะกรรมการที่คัดค้านไม่เห็นด้วยกับวาระการประชุม จะถูกบันทึกภาพอยู่ตลอดเวลา




วาระลับที่หารือในคณะกรรมการ นอกจากมีการลาออกจากการเป็นประธานกรรมการสรรหา ของ พรรณี สถาวโรดม ประธานกรรมการธนาคารออมสิน และให้มีการตั้งอดีตอธิบดีกรมที่ดิน พีรพล ไตรทศาวิทย์ ขึ้นมาเป็นประธานและกรรมการสรรหาเข้ามาแทนแล้ว ปรากฏว่ายังมีวาระที่ประธานธนาคารขอให้มีการตั้งกรรมการสอบข้อเท็จจริง เลอศักดิ์ จุลเทศ ผู้อำนวยการธนาคารออมสิน ที่สุดท้ายกรรมการส่วนใหญ่ลงมติสวนหมัดไม่เห็นด้วย
เรื่องนี้ไม่ว่าการฟ้องร้อง ป.ป.ช.จะทำได้หรือไม่ แต่ที่แน่ๆ ภาพลักษณ์ของธนาคารออมสินเสียหายอย่างหนัก โดยเฉพาะการประชุมคณะกรรมการของธนาคารปัจจุบัน ที่ต้องขนตำรวจ ทหาร นอกเครื่องแบบเป็นกองร้อย มาคุ้มกันผู้เข้าร่วมประชุมบางคนที่อ้างว่า ถูกปองร้ายจากฝ่ายตรงกันข้าม 
แต่ความจริงในการปฏิบัติการ กลับปรากฏว่าเจ้าหน้าที่ดังกล่าวกลับไปข่มขู่คนที่อยู่ฝ่ายตรงข้าม จนไม่รู้ว่านี่เป็นการประชุมคณะกรรมการแบงก์รัฐที่เคยได้รับรางวัลเป็นองค์กรดีเด่น หรือเป็นการประชุมสู้รบปรบมือกันของกรรมการและฝ่ายบริหารที่อยู่กันคนละขั้ว จนไม่สนใจว่าธนาคารออมสินจะเสียหายย่อยยับขนาดไหน
รัฐมนตรีที่กำกับคนไหนช่วยแก้ปัญหาหน่อยเถอะ แบงก์เด็กตอนนี้กำลังจะพังไปเสียแล้ว